ครม. อนุมัติกรอบวงเงิน 2,500 ล้านบาท เยียวยานายจ้าง ผู้ประกันตนตามมาตรา 33 ในกิจการ 4 ประเภท
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี เห็นชอบโครงการเยียวยานายจ้างและผู้ประกันตนตามมาตรา 33 ที่ได้รับผลกระทบในพื้นที่กรุงเทพฯและปริมณฑล รวม 6 จังหวัด ได้แก่ กรุงเทพฯ นครปฐม นนทบุรี ปทุมธานี สมุทรปราการ สมุทรสาคร กรอบวงเงิน 2,519.38 ล้านบาท ซึ่งจะช่วยเหลือผู้ได้รับความเดือดร้อนได้แก่ นายจ้างและผู้ประกันตน ตามมาตรา 33 ในกิจการ 4 ประเภท ได้แก่ กิจการก่อสร้าง, กิจการที่พักแรม/บริการด้านอาหาร, กิจกรรมศิลปะความบันเทิง นันทนาการ, และกิจการที่เกี่ยวกับการบริการด้านอื่นๆ ที่ได้รับผลกระทบ โดยจะดำเนินการตั้งแต่เดือนกรกฎาคมนี้เป็นต้นไป ส่วนหลักเกณฑ์และเงื่อนไขการเข้าร่วมโครงการให้เป็นไปตามหลักการที่เสนอที่ประชุมคณะรัฐมนตรีเมื่อสัปดาห์ที่แล้วไม่มีการเปลี่ยนแปลงเพิ่มเติม